Yrittäjät ovat joutuneet jatkuvan ilkivallan kohteeksi Pyhäjoella, jossa aluetta valmistellaan ydinvoimahankkeelle.

Viimeksi maanantaina tuhottiin iso kaivinkone. Olli Pahikainen julkaisi yrittäjäisänsä kaivinkoneesta Facebookissa kuvasarjan, joka on lähtenyt kiertämään vauhdilla sosiaalisessa mediassa.



Kuvissa näkyy, että kaivinkonetta on sotkettu ympäriinsä spraymaalilla, peilejä on rikottu, letkuja katkottu, pyyhkijöitä väännelty ja avainlukkoon on katkaistu ruuvi. Koneen kylkeen oli kirjoitettu isolla ”Stop Fennovoima” ja ikkunaan ”Stop atom”.



Pahikainen pahoittelee tuhotun koneen lisäksi sitä, että koneen hydrauliikkaöljyt oli laskettu maahan.

– Kaikkea sitä pitääkin tehdä luonnonsuojelun varjolla.



Vartijat olivat Pahikaisen mukaan saaneet yhden töhrijän kiinni, mutta vastapuolella oli ollut niin monta henkilöä, että vartijat olivat kokeneet tilanteen uhkaavaksi ja päästäneet töhrijän lähtemään.



Poliisi jouduttu kutsumaan paikalle useita kertoja



Fennovoiman Pyhäjoen aluetiedottaja Jaana Kangas sanoo, ettei yhtiö halua puhua julkisuuteen yksittäisestä vartijoiden ja aktivistien välisestä välikohtauksesta.



– Pidämme valitettavana, että työkoneita rikotaan. Emme hyväksy aktivisteilta tällaista toimintaa.

Kangas sanoo, että aktivistit yrittävät päivittäin haitata työntekoa Pyhäjoella.



– Poliisit on jouduttu kutsumaan useita kertoja paikalle.



Aktivisteja on Pyhäjoella Fennovoiman arvioin mukaan noin parisenkymmentä.



Kangas sanoo, että työmaa-alueelle rakennetaan parhaillaan aitaa, jonka toivotaan parantavan tilannetta. Aidan on tarkoitus valmistua kesän aikana.



Korjauskulut nousevat yli 10 tuhanteen euroon



Olli Pahikainen arvioi, että koneen korjauskulut nousevat reilusti yli 10 tuhanteen euroon. Lisäksi yrittäjälle koituu tappioita tekemättömistä töistä, kun kone seisoo huollossa.



– Tämä kone olisi lähtenyt juuri pariksi viikoksi toiselle työmaalle, mutta nyt se menee huoltoon. Ei tässä oikeasti kärsi muut kuin yrittäjä ja vakuutusyhtiö.



Pahikainen sanoo, ettei hän ole ollut itse työmaalla hommissa, mutta kertoo seuranneensa vierestä, kuinka myös muiden yritysten koneita on sotkettu ja vahingoitettu.



– Toissapäivänä meni kaksi konetta ja nyt tämä, jota vahingoitettiin eniten.



Pahikainen kysyykin, ymmärtävätkö töhrijät, mitä pienyrittäjien omaisuuden tuhoamisella saavutetaan. Hän painottaa, ettei ole itse ydinvoiman puolesta tai vastaan. Hän myös sanoo, että periaatesyistä tällaisista urakoista ei kannatta kieltäytyä.



– Jos hanke on päätetty toteuttaa, aina löytyy tekijä. Jos me emme sitä tee, niin kyllä tänne tuodaan tekijät. Päätöksistä ei pitäisi syyttää yrittäjiä. Totuus on, että jos siellä ei olisi suomalaisia urakoitsijoita lähialueilta töissä, siellä olisivat ulkomaalaiset. Työvoima hommattaisiin aina jostain.



Aktivistiryhmittymä on häirinnyt jo pitkään Pyhäjoen hakkuita. Aiemmin aktivistit ovat muun muassa lukittautuneet metsäkoneeseen.



